Keskkonnahoidlike sündmuste korraldamise juhised

Pärnu linnas

Antud juhise esimene osa sisaldab miinimumnõudeid, mis on avaliku ürituse korraldajale kohustuslikud ning teisest osast leiab soovitused, mis on korraldajale rangelt soovitusliku iseloomuga.

I osa

**Planeerimine ja kaasamine**

1. Keskkonnahoiuga seotud reeglid ja juhised peavad peakorraldaja poolt partneritele ning külastajatele olema edastatud ja avalikult kättesaadavad enne ürituse toimumist, samuti tuleb selgitada/jagada keskkonnapõhimõtteid kohapeal sündmuse ajal.

2. Sündmuse läbiviimiseks vajaminevad esemed (nt dekoratsioonid, sisustus, nimesildid jms) ja muud trükitavad materjalid (nii materjalide disain kui ka valik) peavad olema võimalikult suures ulatuses korduskasutatavad, asendage võimalikult palju pabermaterjale (kutsed, trükised jms) elektrooniliste alternatiividega. Kujunduses üritage vältida aeguvat info (nt kuupäevad, aastaarvud), mis annab võimaluse materjale ka järgmisel üritusel kasutada. Esemete tagastamine tuleb külastajale teha lihtsaks ja selgelt arusaadavaks.

3. Sündmuse territoorium peab pärast jääma sama vähemalt heasse seisukorda, kui see oli enne sündmuse toimumist. Maastikule tekitatud kahju tuleb heastada.

4. Vahetus läheduses asuvate kinnistute omanikke tuleb toimuvast sündmusest teavitada vähemalt üks nädal varem.

**Energia- ja ressursitõhusus**

1. Vältige ressursside raiskamist. Reguleerige energia kasutamist. Mitmepäevase sündmuse külastajate-välisel ajal viige elektrikasutus toimumispaigas minimaalseks viisil, mis ei takista sündmuse toimumist.

2. Eelistage püsiva elektriühenduse ja/või taastuvenergia lahendusi, kui sündmuse toimumispaik seda võimaldab.

3. Kasutage vett säästlikult (nt paigalda veesäästlikud kraanid ja tualetid).

**Säästev transport**

1. Jagage külastajatele infot erinevate transpordivõimaluste kohta, mis on alternatiiviks autoga tulemisele. Infokandjad, promomaterjalid ja sündmuse kirjeldus peavad sisaldama soovitust tulla sündmusele, kasutades keskkonnasõbralikke transpordiviise – ühistransport (sh teave ühistranspordi võimaluste ja sõidugraafikute kohta), jalgratas, jalgsi.

2. Sündmuse toimumiskohas peab olema tagatud ligipääsetav rataste turvalise hoiustamise võimalus. Rataste kinnitamiseks ei tohi kasutada selleks mitte ettenähtud vahendeid, nt puud.

**Jäätmetekke vähendamine**

1. Koguge eraldi vähemalt pakend (sh panditaara), biojäätmed ja segaolmejäätmed. Ürituse alale tuleb paigaldada selgelt märgistatud (nt mahutite erinevad tähistusvärvid, vastavad kleebised, piktogrammid) erinevate jäätmeliikide kogumispunktid.

2. Jäätmete liigiti kogumine peab olema korraldatud nii sündmuse osalejatele, korraldajatele kui ka kauplejatele. Jäätmemahuteid ja -kotte tuleb tagada piisavas koguses ja mahuga, et vältida nende ületäitumist.

3. Liigiti kogutud jäätmed tuleb jäätmekäitlejale üle anda liikide kaupa, sõlmides eelnevalt kirjalikus taasesitamist võimaldavas vormis kokkuleppe vms.

4. Toidu ja joogi serveerimiseks on lubatud kasutada üksnes korduskasutatavaid anumaid ja söögiriistu.

II osa

**Planeerimine ja kaasamine**

1. Võimalusel tootke/tellige vajalikud trükised keskkonnahoidlikult (FSC märgisega, Põhjamaade luigemärgisega), eelistades taaskasutatud trükipaberit.

2. Meeneid ja kinke tehes eelistage keskkonnahoidlikke teenuseid ja annetusi-toetusi. Füüsiliste kinkide puhul otsustage kohaliku toidu ning praktiliste ja keskkonnahoidlikest materjalidest toodetud esemete kasuks. Vältige kaupade, kinkide jm inventari liigset pakendamist ja tellimist. Planeerige koguseid võimalikult täpselt, et ülejäägid oleks minimaalsed.

3. Lubage osalejatel kaasa võtta korduskasutatavad joogipudelid ja oma toidunõud. Võimaldage loputada nõusid sündmuse ajal. Võimalusel vältige pudelivee (ja muude pudelijookide) serveerimist. Pakkuge korduskasutatavate joogipudelite täitmise võimalust.

4. Eelistage kohalikke teenusepakkujaid, sh toitlustajaid, kes pakuvad kohalikust hooajalisest ja mahedast toorainest valmistatud toitu.

5. Jälgige transpordi ja parkimise korraldamisel, et see häiriks minimaalselt kohalikku elu ja ümbritsevat looduskeskkonda. Teavitage ajutistest muudatustest võimalikult varakult, kuid mitte hiljem kui üks nädal enne sündmuse toimumist.

6. Vähendage sündmusega seotud heli- ja valgusreostust, mis võib häirida ümbruses elavaid inimesi ja koduloomi (ärge jätke sündmuse toimumispaika terveks ööks täisvalgustust, muusikat mängima jne).

7. Kui korraldad korduvat üritust samas kohas, mõelge, kuidas saaksid pikaajaliselt toimumispaiga keskkonda panustada.

8. Pange paika plaan, kuidas mõju toimumispaiga loodusele võimalikult vähendada (nt ehitusmeetmete, masinate valik, inimeste liikumisteede suunamine).

9. Määrake kohad, kus külalised saavad nt oma suitsukonisid visata - kuna seda kiputakse jätkuvalt pidama biolagunevaks, võib olla vajalik sellele eraldi tähelepanu tõmmata.

**Energia- ja ressursitõhusus**

1. Kasutage sündmusel inventari, mis vähendab ressursside raiskamise võimalust - eelistage pumba või taimeriga kätepesujaamu, liikumisanduriga valgustust jms.

2. Tehke tasuta puhas kraanivesi kättesaadavaks, paigutage veepunktid toidualade lähedale. Kui joodav kraanivesi ei ole lihtsalt kättesaadav planeeri selle tagamine (tsisternid, paagid vms).

3. Leidke inimene, kes kontrollib jooksvalt, et vesi veekraanides ei oleks jäänud jooksma, desovahendite anumad ei leki, elektrilised seadmed ei ole jäänud “tühjalt” tööle.

**Säästev transport**

1. Planeerige korraldajate sõidud nii, et staabi ja toimumiskoha vahel autoga liikumine oleks viidud miinimumini ning võimalusel eelistage sõidu jagamist ja jalgratta kasutamist.

2. Rataste hoiustamiseks määratud ala peaks olema mugavamalt ligipääsetav kui autoparkla (lähemal toimumispaigale), kui siiski vajate autoparklat, kasutage professionaalseid liikluskorraldajaid ja vältige haljasalade rikkumist.

3. Võimalusel arvestage sündmuse toimumiskoha valikul, et see oleks lihtsasti ligipääsetav ühistranspordi ja rattaga. Võimalusel pange käima eribussid.

**Jäätmetekke vähendamine**

1. Külastajatele selguse loomiseks võib konteinerisse jätta n-ö seemneks mõned õigesti sorteeritud jäätmed. Kasutades liigiti kogumiseks kilekottide raame kasutada läbipaistvaid kilekotte.

2. Mõelge läbi, kes vastutab jäätmete liigiti kogumise korraldamise ja järelevalve eest. Kaasake vabatahtlikke rohesaadikuteks, kes juhendaksid külastajaid.

3. Olge veendunud, et heakorda tagav koristusfirma või enda inimesed on teadlikud sorteerimise nõuete täitmisest.

4. Lisage jäätmete liigiti kogumise nõuded kauplemistingimustesse ja määrake meetmed, mida rakendad nõuete eiramise korral.

5. Laenake võimalusel liigiti kogumise silte ja raame.

6. Kauplejatel ärge lubage jäätmeid visata kliendiala konteineritesse.